2022 er for mange danskere blevet et år, som har kostet dem dyrt og erhvervslivet rekordmange konkurser. Men går forbrugerøkonomens forudsigelser i opfyldelse, bliver 2023 ikke meget lettere for de op mod 75.000 danskere, der står til at miste jobbet. Sådan lyder konklusionen blandt andet fra forbrugerøkonom ved Sydbank, Ann Lehmann Erichsen. - Næste år bliver slemt på en anden måde. De effekter, der er ved krisen, kommer med forsinkelse. Vi ser konkurser nu, og vi vil se flere næste år. Vi vil se en ledighed, der stiger med omkring 50.000 til 75.000, og det vil påvirke rigtig mange familiers økonomi, siger forbrugerøkonomen. Selvom der ganske vist tegnes et billede af en mørk fremtid, vi går i møde, så lysner det alligevel for enden af tunnelen. - Næste år vil vi til gengæld se en inflation, som kravler længere ned på omkring 5% på årsbasis, og i 2024 vil den nærme sig et normalt, sådan som det ser ud lige nu, uddyber hun. Her ses antallet af nordjyske konkurser de seneste tre år. 35 år i branchen er snart fortid En af dem, der for alvor har mærket krisen konsekvenser, er blomsterhandler Lene Krogh, der, efter 23 år i butikken Blomsten i Hjørring, snart har solgt sin sidste buket. - Der er både sorg, frustration, afmagt og alt muligt andet i det, siger hun. Efter de barske coronatider, havde Lene Krogh ellers håbet på, at det værste var overstået, og hun endelig kunne finde et overskud i sin butik. Men sådan gik det ikke. Den seneste tids udvikling med stigende elpriser og den tårnhøje inflation gør nu, at hun ikke længere kan se en fremtid som blomsterhandler i butikken. Om end hun gerne ville det. - Elpriserne banker afsted og varerne stiger i pris, mens kunderne holder på deres penge. Og det kan jeg godt forstå. De har også deres regninger, siger butiksindehaveren. Gågaderne er øde for kunder Blomsterhandleren er dog klar over, at hun ikke er den eneste, der kæmper for at holde gang i butikken, for desværre byder kunderne sig ikke til. - Jeg kan høre i de andre butikker i byen, at de også har det svært. Når vi kigger ud på gaderne, går der ikke ret mange handlende - hverken lørdag formiddag eller fredag eftermiddag. Den næste tid vil Lene Krogh derfor bruge på at finde ud, hvad hun bruge resten af sit arbejdsliv på. - Det bliver frygteligt.

Referat:
Efter 35 år i branchen har Lene Krogh snart solgt sin sidste buket. Selvom inflationen ser ud til at falde, vil det alligevel koste 75.000 danskere deres jobs i 2023, lyder det fra forbrugerøkonom.